ኢትዮ ቴሌኮም ዓለም አቀፍ የሞባይል አየር ሰዓት መሙያ ሥርዓት ይፋ አደረገ
በውጭ የሚኖሩ ኢትዮጵያውያን የአየር ሰዓት ወደ አገር ቤት መላክ ይችላሉኢትዮ ቴሌኮም አዲስ በኤሌክትሮኒክ የሞባይል አየር ሰዓት መሙላት የሚያስችል ዓለም አቀፍ የቅድመ ክፍያ አገልግሎት ይፋ አደረገ፡፡ አገልግሎቱ የቅድመ ክፍያና የጥምር (ሃይብሪድ) የሞባይል አገልግሎት ተጠቃሚ ደንበኞች፣ በውጭ አገር የሚገኙ ዘመድ ወዳጆቻቸው ወደ ሞባይል ቁጥራቸው የአየር ሰዓት እንዲልኩላቸው የሚያስችል እንደሆነ ኩባንያው ዓርብ ጳጉሜን 2 ቀን 2010 ዓ.ም. አስታውቋል፡፡በአዲሱ ዓመት ዋዜማ ላይ ለተጠቃሚዎች የተዋወቀው ይህ አገልግሎት፣ በውጭ  የሚኖሩ ኢትዮጵያውያን አገር ቤት ለሚገኙ ዘመድ ወዳጆቻቸው የሞባይል የአየር ሰዓት በመሙላት፣ የእንኳን አደረሳችሁ መልዕክቶችን እንዲለዋወጡ የሚያደርግበት ሥርዓት እንዳካተተም ተጠቅሷል፡፡ ተጠቃሚዎች በኤሌክትሮኒክ የአየር ሰዓት የመሙላት አገልግሎት ለመጠቀም ከ25 ብር ጀምሮ አገር ቤት ለሚገኙ የሞባይል ስልክ ተጠቃሚዎች ገዝተው መላክ የሚችሉበት አሠራር ነው፡፡ በተጨማሪም አገልግሎቱ በመላው ዓለም ተደራሽነት ባላቸው አገሮች ውስጥ ለአራት ሰዓት፣ እንዲሁም በዓላትን ጨምሮ በሁሉም የአዘቦትና የዕረፍት ቀናት ጭምር የሚሰጥ በመሆኑ፣ ኢትዮጵያውያን ጊዜና ቦታ ሳይወስናቸው የአየር ሰዓት እንዲገዙና በሥጦታም መላክ ማበርከት የሚችሉበትን አሠራር ኢትዮ ቴሌኮም አስተዋውቋል፡፡ከጥቂት ሳምንታት በፊት በአብዛኛው የሞባይልና የኢንተርኔት ታሪፎቹ ላይ የዋጋ ቅናሽ ያደረገው ኢትዮ ቴሌኮም፣ በቅርቡም በውጭ ለሚኖሩና ወደ አገር ቤት እየገቡ ለሚገኙ ኢትዮጵያውያን ልዩ የቴሌኮም አገልግሎት ማዘጋጀቱን አስታውቆ እንደነበር ይታወሳል፡፡ ኢትዮ ቴሌኮም ልዩ የዳያስፖራ አገልግሎት ማለትም የድምፅ፣ የኢንተርኔትና አጭር የጽሑፍ መልዕክት ያጣመረ ጥቅል አገልግሎት መስጠት እንደጀመረ ማስታወቁ አይዘነጋም፡፡ ልዩ የዳያስፖራ አገልግሎቱ የቦሌ ዓለም አቀፍ ኤርፖርትን ጨምሮ በሸራተን አዲስ፣ በሒልተን አዲስ አበባ፣ በኢንተርኮንትኔንታል አዲስ፣ በራማዳ አዲስ፣ በማሪዮት፣ በካፒታልና በኢሊሌ ሆቴሎች ወደ አገር ቤት ለገቡና እየገቡ ለሚገኙ ኢትዮጵያዊያንና ትውልደ ኢትዮጵያዊያን እንደሚቀርብም አስታውቋል፡፡ በተጨማሪም ዝግጅቱን እንዳጠናቀቀ በሌሎች ሆቴሎች በተመሳሳይ ሁኔታ አገልግሎቱን እንደሚጀምር አሳውቋል፡፡ ከዚህ ባሻገር ለጎብኚዎች በቋሚነት የሚቀርብ ልዩ አገልግሎት ከጥቅምት 1 ቀን 2011 ዓ.ም. ጀምሮ ለማቅረብ እየተዘጋጀ እንደሚገኝ ኩባንያው ገልጿል፡፡